En spirituspåvirket mand kørte med høj fart i den forkerte retning på motorvejen.

Natten til mandag gjorde en mandlig bilist motorvejen nord for Aalborg særdeles usikker. Omkring klokken 01.50 modtog politiet anmeldelse om, at bilisten kørte i det nordgående spor, men i sydgående retning mod Nørresundby. Han nåede at køre 15 kilometer, inden politiet fik standset bilen ved Høvejen i Nørresundby. - Vi sendte patruljebiler ud, og de fik også kontakt og kom op på siden af bilen, men føreren var så spirituspåvirket, at han ikke rigtig registrerede det, fortæller vagtchef Peter Redder fra Nordjyllands Politi. Bilen blev ført med forholdsvis høj hastighed, oplyser vagtchefen, men tidspunktet taget i betragning var der ikke meget trafk, og derfor opstod der ikke konkrete faresituationer. Bilisten blev anholdt, og der er taget en blodprøve, der skal fastslå, hvor høj hans promille var.